40/2018

Útdráttur

X var sakfelldur fyrir brot gegn 209. gr. almennra hegningarlaga nr. 19/1940 með því að hafa farið upp að glugga á heimili A og horft á hana þar sem hún stóð fáklædd inni á baðherbergi. Þá var hann sakfelldur fyrir brot gegn 231., 2. mgr. 202. gr. og 244. gr. almennra hegningarlaga með því að hafa farið í heimildarleysi inn á heimili B og áreitt hana kynferðislega með tilteknum hætti og tekið flösku af áfengi áður en hann yfirgaf húsið. Með dómi héraðsdóms var eldri skilorðsdómur tekinn upp og ákærða gerð refsing í einu lagi fyrir öll brotin samkvæmt 60. og 77. gr. almennra hegningarlaga. Samkvæmt því og með hliðsjón af 1., 2. og 7. tölulið 1. mgr. 70. gr. sömu laga var refsing X ákveðin fangelsi í 13 mánuði. Þá var honum gert að greiða A og B miskabætur. Landsréttur staðfesti niðurstöðu hins áfrýjaða dóms um sakfellingu X, greiðslu miskabóta og sakarkostnað. X lést eftir að málinu var áfrýjað til Landsréttar. Þótti því ekki efni til að kveða á um refsingu hans.

Dómur Landsréttar

Mál þetta dæma landsréttardómararnir A-kk-nf E. J-kk-nf, A-kvk-nf E-kvk-nf og R-kvk-nf H-kvk-nf.

Málsmeðferð og dómkröfur aðila

1 Ríkissaksóknari skaut málinu til Hæstaréttar með áfrýjunarstefnu 27. október 2017 í samræmi við yfirlýsingu ákærða um áfrýjun. Með vísan til 1. mgr. 78. gr. laga nr. 49/2016, um breytingu á lögum um meðferð einkamála og lögum um meðferð sakamála (millidómstig), sbr. 4. gr. laga nr. 53/2017, um breytingu á lögum um dómstóla og fleira, er málið nú rekið fyrir Landsrétti. Áfrýjað er dómi Héraðsdóms Reykjaness […] 2017 í málinu nr. S[…]/2017. 2 Ákærði lést […]. janúar 2018 en móðir hans tók ákvörðun um að rekstri málsins yrði haldið áfram fyrir Landsrétti, sbr. síðari málslið 2. mgr. 197. gr. laga nr. 88/2008, um meðferð sakamála.

3 Ákæruvaldið krefst staðfestingar hins áfrýjaða dóms um sakfellingu ákærða, þyngingar refsingar og að ákærði verði dæmdur til greiðslu alls sakarkostnaðar í málinu.

4 Af hálfu ákærða er aðallega krafist sýknu af ákæru samkvæmt fyrsta ákærulið en til vara vægustu refsingar sem lög leyfa. Þess er aðallega krafist að ákæru um húsbrot samkvæmt öðrum ákærulið verði vísað frá dómi og að ákærði verði sýknaður af ákæru um kynferðislega áreitni en til vara er krafist vægustu refsingar sem lög leyfa. Jafnframt er þess krafist að gæsluvarðhald sem ákærði sætti meðan á rannsókn málsins stóð komi til frádráttar refsingu. Þá er þess krafist að kröfum um miskabætur verði vísað frá dómi en til vara að þær verði lækkaðar auk þess sem krafist er að allur sakarkostnaður verði felldur á ríkissjóð, þar með talin málsvarnarlaun skipaðs verjanda ákærða.

5 Brotaþoli, A, krefst þess að dánarbú ákærða verði dæmt til að greiða henni miskabætur að fjárhæð 900.000 krónur með vöxtum samkvæmt 1. mgr. 8. gr. laga nr. 38/2001, um vexti og verðtryggingu, frá 4. maí 2017 til 7. ágúst sama ár, en með dráttarvöxtum samkvæmt 1. mgr. 6. gr. sömu laga frá þeim degi til greiðsludags.

6 Brotaþoli, B, krefst þess að dánarbú ákærða verði dæmt til að greiða henni miskabætur að fjárhæð 2.000.000 króna með vöxtum samkvæmt 1. mgr. 8. gr. laga nr. 38/2001 frá 5. maí 2017 þar til mánuður var liðinn frá birtingu bótakröfu, en með dráttarvöxtum samkvæmt 1. mgr. 6. gr. sömu laga frá þeim degi til greiðsludags. Til vara krefst hún staðfestingar á niðurstöðu hins áfrýjaða dóms.

Niðurstaða

7 Með vísan til forsendna hins áfrýjaða dóms verður hann staðfestur um sakfellingu ákærða, greiðslu miskabóta og sakarkostnað.

8 Eins og að framan er rakið er ákærði nú látinn. Eru því ekki efni til að kveða á um refsingu hans í málinu.

9 Dánarbúi ákærða verður gert að greiða allan áfrýjunarkostnað málsins, þar með talin málsvarnarlaun skipaðs verjanda hans og þóknun skipaðra réttargæslumanna brotaþola, sem ákveðin verða að meðtöldum virðisaukaskatti eins og í dómsorði greinir.

Dómsorð:

Ákvæði hins áfrýjaða dóms um sakfellingu ákærða, X, greiðslu miskabóta og sakarkostnað skulu vera óröskuð.

Dánarbú ákærða greiði allan áfrýjunarkostnað málsins, 1.366.8

67 krónur, þar með talin málsvarnarlaun skipaðs verjanda, B-kk-ef H-kk-ef lögmanns, 630.000 krónur, þóknun skipaðs réttargæslumanns brotaþola, A, Þ-kvk-ef B-kvk-ef lögmanns, 350.000 krónur, og þóknun skipaðs réttargæslumanns brotaþola, B, Þ-kvk-ef H-kvk-ef S-kvk-ef lögmanns, 350.000 kónur.